Lugdiens se terugbetalings dáárom vertraag | Netwerk24
Lugdiens se terugbetalings dáárom vertraag
Deur Sarel Venter, Bloemfontein 12 Januarie 2017 00:01
Ek wag al meer as twee weke vir 'n beloofde terugbetaling van ons reisgeld deur Fly Blue ­Crane nadat dié klein lugdiens vier maande nadat ek kaartjies vir vlugte na en van Kaapstad gekoop het, die vlugte afgelas het.
'n Paar dae voor ons vertrekdatum: net 'n telefoniese sorry, geen verduideliking nie, maar die belofte dat die reisgeld binne 48 uur terugbetaal sal word. Maar my bankstaat wys dit nie.
'n Mens wonder of lugdienste nie te maklik sogenaamde goedkoop vlugte adverteer en dit dan summier afstel om passasiers se reisgeld in te palm sonder dat 'n diens gelewer is nie.
Cilliers Jordaan van Fly Blue Crane reageer soos volg:
Ons is bewus van die agterstallige terugbetalings aan passasiers wat kaartjies bespreek het op ons vlugte wat later deur ons gekanselleer is.
Daar was in die feestyd verskeie vertragings in die banksiklusse, en dit het 'n negatiewe impak op ons terugbetalingsproses gehad. Daarna het ons interne stelsel verdere vertragings veroorsaak, maar ons is besig om dit op te los en hoop dat die terugbetalingsproses binnekort op datum sal wees.
Ek het opgevolg, en mnr. Venter se terugbetaling is op 9 Januarie geprosesseer. Ons vra verskoning vir die ongerief.